*Месяца ноября в 10-й день.*

**Святых апостол, Ераста, Олимпа, Родиона, и иже с ними.**

*На Господи, воззвах, стихиры****, глас 1:***

Мира исполнения,/ яко орли крилатии пресветло преходяще,/ священнопроповедницы,/ уловленныя от злодея, привлекосте к вере непорочней.// Тем молитеся даровати душам нашым мир и велию милость.

Тертиа и Сосипатра гласы священными почтим,/ и Олимпа и Родиона, и с сими Ераста священнотаинника,/ и Божественнаго Куарта,/ славящыя Христа Бога нашего,// и молящыя Его, даровати душам нашым мир и велию милость.

Языки приведосте Христу Богу, блаженнии:/ избавлены кровию Благоволившаго на земли родитися,/ и Крест и смерть Претерпевшаго волею, всемудрии./ Егоже ныне молите,// даровати душам нашым мир и велию милость.

*Тропарь апостолам****, глас 3:***

Апостоли святии,/ молите Милостиваго Бога,/ да прегрешений оставление// подаст душам нашим.

*И ныне, глас тойже:* Тя, ходатайствовавшую спасение рода нашего,/ воспеваем, Богородице Дево:/ плотию бо, от Тебе восприятою, Сын Твой и Бог наш,/ Крестом восприим страсть,// избави нас от тли яко Человеколюбец.

*Кондак,* ***глас 2****.*

Божественным светом ум озаривше,/ витийская плетения мудре разористе:/ и языки вся уловивше, апостоли славнии,/ Владыце приведосте,// Троицу Божественную славити научающе.